นายกรัฐมนตรี ยืนยัน วางทุกมาตรการป้องกันน้ำท่วมเพชรบุรี ให้ประชาชนรับผลกระทบน้อยที่สุด
พลเอก ประยุทธ์ จันทร์โอชา นายกรัฐมนตรีและหัวหน้า คสช. เดินทางลงพื้นที่ ตรวจการทำงานของเรือผลักดันน้ำ ในพื้นที่อำเภอบ้านแหลม จังหวัดเพชรบุรี ซึ่งเป็นพื้นที่ท้ายน้ำของแม่น้ำเพชรบุรีเพื่อเร่งผลักดันน้ำลงสู่ทะเล ที่วัดคุ้งตำหนัก ตำบลบางตะบูน อำเภอบ้านแหลม จังหวัดเพชรบุรี  นายกรัฐมนตรี กล่าวหลังตรวจเยี่ยมว่า ที่ผ่านมาได้มีการพร่องน้ำจากเขื่อนแก่งกระจานออกไปแล้วกว่าร้อยละ 42 แต่มีปริมาณน้ำเพิ่มเติมจากฝนที่ตกหนักต่อเนื่อง ทำให้มีปริมาณน้ำเพิ่มมากขึ้นอย่างรวดเร็ว แต่รัฐบาลก็ได้วางมาตรการเพื่อรับมือกับสถานการณ์ไว้แล้ว พร้อมกันนี้ได้ให้กำลังใจทั้งประชาชนและเจ้าหน้าที่ทุกฝ่าย ทั้งนี้รัฐบาลคงไม่ระบายน้ำออกไปในขณะนี้ทั้งหมดเพราะจำเป็นต้องวางแผนบริหารจัดการน้ำไว้ใช้ในช่วงหน้าแล้งเพราะต้องคำนึงถึงการบริหารจัดการน้ำในภาพรวมของประเทศ ในขณะที่มาตรการช่วยเหลือประชาชนที่ได้รับความเดือดร้อนยืนยันว่าได้วางมาตรการไว้ครอบคลุมทุกมิติ


 
        
นายกรัฐมนตรี กล่าวว่า วันนี้ได้มาติดตามโครงการที่รัฐบาลได้อนุมัติงบประมาณกว่า 300 ล้านบาทในการคลอง D9  ซึ่งในวันนี้มีประสิทธิภาพในการช่วยระบายน้ำและลดผลกระทบจากน้ำท่วมในพื้นที่จังหวัดเพชรบุรีได้ นายกรัฐมนตรีย้ำว่าการลงพื้นที่ในวันนี้ไม่เกี่ยวข้องกับการเมือง แต่มาทำงานทางการเมืองให้ เพื่อดูแลความเดือดร้อนของประชาชน

 นอกจากเรื่องน้ำแล้วอยากขอความร่วมมือประชาชนในเรื่องปัญหาขยะ และเรื่องของผักตบชวาที่ส่งผลต่อการระบายน้ำซึ่งหากทุกคนช่วยกันคนละไม้ละมือปัญหาก็จะคลี่คลายลง โดยจะต้องสร้างแนวทางการบริหารจัดการที่ชัดเจนและคำนึงถึงผลประโยชน์ของภาพรวม